Elsősegély közúti balesetnél
Az elsősegély alapjait mindenkinek ismernie kell. Az alábbi tanácsok segítségére lesznek a közlekedési baleset során történő segítségnyújtásban. A teendők ellátásában természetesen csak állandó gyakorlással szerezhet jártasságot, s ehhez azt ajánljuk, hogy egy szakember vezetésével gyakoroljon.
Mi a teendő baleset esetén?
Ügyeljen saját biztonságára! Először csak biztonságos helyről figyelje meg a balesetet! Tűz esetén ügyeljen arra, hogy a szélnek háttal álljon!
Biztosítsa a baleset helyszínét a forgalom elől! Kapcsolja fel vészvillogóját és helyezze el az elakadásjelző háromszögét!
Kérjen segítséget segélykérő telefonon (hívja a rendőrséget: 112 vagy 107)!
Előzzön meg mindenféle tűzveszélyt! Állítsa le a balesetet szenvedett járművek motorját! Ne dohányozzon, és ügyeljen arra, hogy a többiek se dohányozzanak!
Mérje fel a sérülések súlyosságát! Ellenőrizze a sérültek légzését, tudatállapotát és pulzusát eszméletvesztés esetén. Csillapítsa a vérzést! Őrizze meg a nyugalmát! Ne mozdítsa el a sérülteket, csak ha veszélyben vannak, például tűz esetén! Ne mozdítsa el a beszorult sérülteket, mert fennáll a kockázata, hogy súlyosbítja a sérüléseket! Ne hagyjon senkit elmenni sokkos állapotban!
Ne mozdítsa el a balesetet szenvedett járműveket, kivéve, ha veszélyt jelentenek a forgalomra nézve! Ügyeljen a saját biztonságára az elmozdítás során!
Biztonság a baleset helyszínén
Nagyon fontos a gyors cselekvés, így megelőzhető, hogy a baleset tömegessé váljon.
Autópályán
Figyelmeztesse a közlekedés többi résztvevőjét! Használjon erős fényű lámpát vagy kapcsolja be a jármű vészvillogóját, és ügyeljen arra, hogy a baleset helyszíne jól látható legyen! Ha a baleset a műszaki leállósávon következik be, akkor helyezze el az elakadásjelző háromszöget a baleset helyszíne előtt legalább 150 m-re!
Hívja a rendőrséget (112 vagy 107) a legközelebbi segélykérő telefonon! Az esettől függően a rendőrség a mentőket vagy a tűzoltókat is a helyszínre küldi.
Kétforgalmi sávos úttesten
Figyelmeztesse a közlekedés többi résztvevőjét, kapcsolja be a jármű vészvillogóját! Azután esetleg helyezzen el egy elakadásjelző háromszöget körülbelül 50 m-re a baleset helyszíne előtt!
Hívja a 112-es vagy a 107-es telefonszámot! Számoljon be a balesetről, jelölje meg a sérültek számát, valamint azt, hogy van-e tűz- vagy mérgezésveszély!
